
	ОБЯВА
за приемане на проектни предложения за предоставяне на
безвъзмездна финансова помощ от страна на Република България





[bookmark: _GoBack]Министерство на външните работи на Република България чрез Посолството на Република България в Белград и Генералното консулство на Република България в Ниш, Република Сърбия обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2027 година.

Приоритетните области и направления за изпълнение на проекти на територията на Република Сърбия са: 

- Подкрепа за икономически и социално по-слабо развитите райони на страната;
- Опазване на околната среда и устойчиво местно развитие;
- Подкрепа за деца и младежи, особено такива в уязвимо и неравностойно положение, вкл. деца с увреждания и специални потребности;
- Качествено приобщаващо образование;
- Подобряване на здравеопазването и достъпа до здравни услуги, особено в по-слабо развитите райони и за уязвими групи от населението;
- Добро управление, върховенство на закона и подкрепа за гражданското общество.

1. Цели и обхват на проектите:

- Подпомагане на укрепването на върховенството на закона, достъпа до правосъдие и изграждането на ефективни, прозрачни и отчетни институции, както и насърчаване на борбата с корупцията и укрепването на демократичните процеси в контекста на европейската интеграция на Република Сърбия;
- Насърчаване на достъпа до качествено, приобщаващо и равнопоставено образование и подкрепа за развитието на образователни политики и инициативи, насочени към повишаване на квалификацията, придобиването на практически умения и създаването на възможности за професионално развитие;
- Подобряване на достъпа до качествени здравни услуги, укрепване на капацитета на здравните институции и насърчаване на превенцията на заболяванията, здравната грамотност и обмена на добри практики в областта на общественото здраве;
- Насърчаване на устойчивия и приобщаващ икономически растеж, създаването на достойни условия на труд и разширяването на възможностите за професионална реализация, включително чрез подкрепа за развитието на малките и средните предприятия, професионалното обучение, предприемачеството и заетостта сред младите хора.

2. Целеви групи:
 - Неправителствени организации, работещи в областта на демократичното управление, върховенството на закона, защитата на правата на човека и малцинствата, образованието, общественото здраве и социално-икономическото развитие;
-   Органи и организации на местното самоуправление, включително структури, ангажирани с предоставянето на обществени услуги, местното развитие, социалното включване и подобряването на административния капацитет;
- Образователни институции, включително училища, университети, центрове за професионално обучение и организации за учене през целия живот;
- Здравни институции и организации, работещи в областта на общественото здраве, профилактиката и здравната просвета;
- Организации на работодателите, професионални и бизнес асоциации, малки и средни предприятия и други структури, насърчаващи заетостта, предприемачеството и достойните условия на труд;
- Медии и журналистически организации, насърчаващи независимата журналистика, медийната грамотност и достъпа до достоверна информация;
-   Младежки организации и граждански инициативи, насочени към развитието на уменията, активното гражданско участие и социалното включване.

3. Очаквани резултати:
- Утвърждаване на доброто име и международния авторитет на Република България чрез активен принос към демократичното развитие на Република Сърбия, насърчаване на европейските ценности и споделяне на българския опит и добри практики в процеса на европейска интеграция;
- Подобряване на социално-икономическото развитие и качеството на публичното управление чрез подкрепа за устойчиви политики, повишаване на институционалната ефективност и насърчаване на прозрачността и отчетността;
- Задълбочаване на взаимодействието между институциите на централно, регионално и местно ниво, както и укрепване на партньорствата между публичните институции, гражданското общество, образователните и здравните организации и частния сектор;
- Подобряване на гаранциите за защита на правата на човека и националните малцинства чрез прилагане на международните стандарти в областта на правата на човека и укрепване на капацитета и правозащитната култура на местните администрации и националните съвети на националните малцинства;
- Подкрепа за свободата на словото и независимостта на медиите чрез насърчаване на качествената журналистика, медийната грамотност и достъпа на гражданите до достоверна информация;
- Повишаване на административния капацитет за провеждане на демократични реформи, укрепване на върховенството на закона, борба с корупцията и утвърждаване на принципите на доброто управление;
- Разширяване на достъпа до качествено и приобщаващо образование, професионално обучение и възможности за учене през целия живот, както и повишаване на гражданската активност и участието на младите хора във формирането и изпълнението на публичните политики;
- Подобряване на достъпа до качествени здравни услуги и насърчаване на профилактиката, здравната грамотност и обмена на добри практики в областта на общественото здраве;
- Подкрепа за малките и средните предприятия и предприемачеството, насърчаване на устойчивия икономически растеж и създаването на достойни условия на труд, включително чрез разширяване на възможностите за професионална реализация и заетост на младите хора.

4.Допустими стойности на проектите:

4.1. Минималната допустима стойност на проект е 10 000 евро.
4.2. Препоръчителната максимална стойност на проект е 35 000 евро.
4.3. Осигурено от кандидата съ-финансиране на дейности по проекта ще се разглежда като предимство при оценяването, подбора и одобряването на проектите.
4.4 Проектни предложения, предвиждащи съвместни дейности с български институции /министерства, училища, висши учебни заведения, институти, научно-изследователски центрове, неправителствени организации и др./ също ще се разглеждат с предимство.

5. Срокове за изпълнение и продължителност на проектите:

5.1. Проектните предложения трябва да съдържат индикативен начален срок за изпълнение на проекта не по-късно от 1 юни 2027 г.
5.2. Крайният срок за изпълнение на проекта не може да бъде по-късно от 31 декември 2029 г. 
5.3. При определяне на общия срок за изпълнение на проекта ще бъде предвидено необходимото време за провеждане на приложимите административни производства съгласно законодателството на Република Сърбия, включително процедури за получаване на разрешения, одобрения, съгласувания и други административни актове от компетентните органи. Като обща нормативна рамка се прилага Законът за общото административно производство на Република Сърбия (Zakon o opštem upravnom postupku), чл. 145, който предвижда срок за издаване на административно решение до 30 дни при непосредствено решаване и до 60 дни в останалите случаи, освен когато в специален закон е установен друг срок.

6. Допустими кандидати:

Приоритетни:
Първостепенни и второстепенни разпоредители с бюджет – юридически лица на Република Сърбия;
Общини и техни обединения;
Образователни, здравни и социални институции; 
Международни хуманитарни организации;
Международни и местни неправителствени организации; 
Други.



Недопустими кандидати за предстоящата процедура за 2027г.:
·  Физически и юридически лица, за които са налице обстоятелства по чл. 23, ал. 3-8  от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие /Виж Анекс 1 по-долу/
· Бенефициенти, чийто проект/ти от предходни години не e/ не са успешно завършени в срока на договора/анекса и без приети от МВнР финални отчети в срок до 30 септември 2026 г.
· Бенефициенти, които не са представили междинни отчети по проекти от предходни години в срока на договора/анекса.
· Настоящи бенефициенти, които не са възстановили в срок дължими средства от изпълнявани предишни проекти, финансирани по Програмата за сътрудничество за развитие.
· Кандидати без устойчива проектна история по-малко от 2 години.
· Кандидати със срок на регистрация на дейността по-малък от 2 години.
· Кандидати, които са получили авансово финансиране през 2024 г. и с продължаващо изпълнение на проекта през 2025 г., и нямат представен и одобрен междинен отчет към момента на обявяване на кампанията за получаване на проектни предложения за финансиране през 2027 г.
Кандидатите не могат да подават повече от едно проектно предложение по настоящата обява. В случай че кандидат подаде повече от едно проектно предложение, всички негови подадени проектни предложения ще бъдат изключени от последваща оценка.
7. Допустими дейности и разходи по проектите: 

7.1. Допустими дейности
Дейности, допринасящи за укрепване на публичните институции в страната-партньор, отговорни за разработване и прилагане на националната политика в приоритетните области и целящи да съдействат за засилване на тяхната прозрачност, отговорност и ефективност и допринасящи за укрепване развитието на гражданското общество и повишаване на приноса му за социалната справедливост, демокрацията и устойчивото развитие, например:
· Разработване на нови/осъвременяване на съществуващи обучителни модули;
· Организиране и провеждане на обучения за служителите от администрацията на страната-партньор;
· Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на страната-партньор;
· Организиране и провеждане на семинари, форуми, конференции; 
· Разработване на изследвания и стратегии;
· Дейности за повишаване на информираността за правата на гражданите;
· Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;
· Дейности за подобряване на диалога между неправителствените организации и местните, регионалните и националните власти;
· Дейности, свързани с подобряване качеството на социална инфраструктура /образователна/здравна/ и повишаване потенциала на обектите чрез доставка на оборудване и материали, строителни работи, възстановяване, подновяване, рехабилитация, мерки за запазване и подобряване на прилежащите сгради и инфраструктура, обществените сгради и други допълващи обекти, например: Доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.; Строителни-ремонтни работи за подобряване състоянието на обекти, които са държавна или общинска собственост – училища, болници, детски градини, домове за стари хора и др.
7.1.2. Задължителни дейности, които трябва да бъдат предвидени в проекта:
· Изготвяне на одитен доклад от независим финансов одитор
· Изготвяне на Комуникационен план с дейности за осигуряване на публичност и видимост на предоставената финансова помощ, съгласно Насоките за публичност и видимост на Българската помощ за развитие, на стойност от 3 до 5 % от общата стойност на безвъзмездната финансова помощ за изпълнението на проекта, но не повече от 2 500 евро. Комуникационният план включва набор от целеви дейности и комуникационни мерки (публични събития, медийни изяви, рекламни материали, информационни табла, публикации в дигитални канали и използване на задължителната визуална идентичност), които информират обществеността за предоставената безвъзмездна финансова помощ от Република България. Този план е задължителен за изпълнение, като неговият обхват и конкретни инструменти се определят в зависимост от общия размер на финансирането. Практическите изисквания и насоки за разработване на комуникационния план и за попълване на Формуляра за кандидатстване се съдържат в Насоките за публичност и видимост на Българската помощ за развитие.
7.2. Допустими и недопустими разходи
7.2.1. Разходите за изпълнение на проекта трябва да отговарят едновременно на следните условия: 
· да бъдат извършени, в рамките на посочените в споразумението за целево безвъзмездно финансиране, срокове след началото и преди изтичане на срока за изпълнение на проекта;
·  да са законосъобразни, да са необходими и пропорционални на изпълнението на допустимите по проекта дейности по начин, съвместим с принципите на икономичност, ефективност и ефикасност;
·  да са извършени срещу необходимите разходооправдателни документи – фактури или други документи с еквивалентна доказателствена стойност съгласно националното законодателство;
· да са в рамките на стойността на проекта;
· да са за дейности, които не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор;
· изборът на доставчик на стоки и услуги да е извършен в съответствие с действащото приложимо национално законодателство;
· разходите за организация и управление /разходи за ръководител/координатор на проект/ да са в размер до 10 % от общите допустими разходи по отделния проект.
· разходи за извършване на превод на документацията по проекта в раздел „Разходи за управление на проекта“.
7.2.2. Недопустими разходи
· Разходи, които са извън обхвата на допустимите дейности по настоящата обява
· Комунални разходи - телефонни разходи, абонамент за интернет услуги, вестници и списания, канцеларски материали; разходи за текуща поддръжка на сгради като ток, вода, данъци, общински такси и др.
· Банкови разходи - лихви върху кредити, такси по обслужване на дългове и неустойки за забавени плащания, такси за финансови транзакции и други
· Подлежащо на възстановяване ДДС
·  Разходи, които се покриват от други източници
· Глоби, неустойки и разходи за съдебни процеси
· Необосновани разходи, направени за дейности извън договорените в споразумението

7.2.3. Разчети на разходите
Попълненият разчет на разходите е неразделна част от проектното предложение, с което се кандидатства за предоставяне на безвъзмездна финансова помощ по обявената конкурсна процедура. Разчетът следва да съдържа конкретна и ясна информация за планираните разходи по дейности в съответствие с планираните в проектното предложение.

Разчетът на разходите се въвежда по дейностите, включени в проектното предложение (Организация и управление, Комуникационен план и др.), като за всяка дейност се въвеждат последователно разходите за всички предвидени поддейности, отнасящи се към конкретната дейност (например за организиране на събитие и др.). В колона „Вид дейност“ следва да се въведе конкретно описание за всеки специфичен разход.

При планиране на разходите, свързани с публичност и видимост на проекта, следва да се спазват изискванията, описани подробно в Насоките за публичност и видимост на Българската помощ за развитие. 

8. Необходими документи за кандидатстване:
[bookmark: _Hlk242268842]Формуляр за кандидатстване е наличен на следната интернет страница на български и английски език: https://www.mfa.bg/bg/3865

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Белград и Генералното консулство на Република България в Ниш, Република Сърбия може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

9. Начин и срокове за приемане на проектите:
Проектни предложения ще се приемат по електронната поща на адрес:  Embassy.Belgrade@mfa.bg (за проекти, които ще се изпълняват в консулския окръг на Посолството на България в Белград) и Consulate.Nish@mfa.bg (за проекти, които ще се изпълняват в консулския окръг на Генералното консулство на България в Ниш)

Имейлът трябва задължително да съдържа проекта (1) в word- формат (да не е сканиран) и  (2) в pdf- формат (сканиран с подпис и печат).

Проектите следва да са на български или английски език.

Проектите се приемат в срок до 01 декември 2026 година.


10. Критерии за първоначална оценка и допустимост на проектните предложения
До оценяване ще бъдат допуснати проектните предложения, които съответстват на следните критерии за съответствие и допустимост: 
· Кандидатът е допустим бенефициент, съгласно обявата за набиране на проектни предложения
· Формулярът за кандидатстване е попълнен коректно и съдържа необходимата информация за оценка на проектното предложение (попълнени са всички приложими полета от формуляра за кандидатстване)
· Сроковете за изпълнение и продължителността на проекта отговарят на посочените в обявата
· Целите и обхватът на проектното предложение съответстват на заложените в обявата приоритетни области и направления на ОПР
· Проектното предложение е в съответствие с Целите за устойчиво развитие и приоритетните цели на Средносрочната програма за помощ за развитие и хуманитарна помощ на Р България 2025-2030
· Целевите групи по проектното предложение отговарят на посочените в обявата
· Проектните дейности са допустими, съгласно Указанията на Комитета за помощта за развитие на Организацията за икономическо сътрудничество и развитие за дейности, които се отчитат като ОПР
· Проектното предложение включва комуникационни дейности, които осигуряват видимост на предоставената от България финансова помощ
· Очакваните резултати от предвидените в проектното предложение дейности и заложените индикатори за измерването им са ясно дефинирани
11. Цикъл на плащанията по одобрени проекти
Плащанията по одобрените проектни предложения се извършват по следния начин въз основа на сключено споразумение ( по образец):

Авансово плащане – в размер на 50 % от размера на одобрените средства по проекта;
Междинно плащане (втора вноска) – в размер на 40% от одобрените средства по проекта след получаването и одобряването от Министерството на външните работи на междинен доклад и финансов отчет за междинното изпълнение на проекта;
Окончателно плащане – сумата за покриване на направените от бенефициента разходи за приключване на проекта, но не повече от 10% от одобрените средства по проекта, след получаването и одобряването от Министерството на външните работи на окончателен доклад, консолидиран финансов отчет за изпълнението на дейностите, одитиран от независим финансов одитор.
Всички непредвидени разходи над одобрените по бюджета на конкретния проект се финансират със собствени средства.

12. Допълнителна информация:
Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Белград и Генералното консулство на Република България в Ниш, Република Сърбия няма задължение да информира кандидатите за основанията за одобрение или отхвърляне на постъпилите проектни предложения. 


Приложение 1

Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)

Чл.23(3) Не може да кандидатства за участие в предоставяне на помощ за развитие юридическо лице, което: 


1. е обявено в несъстоятелност; 
1. е в производство по ликвидация или се намира в подобна процедура съгласно националните закони и подзаконови актове; 
1. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си; 
1. е лишено от правото да упражнява определена професия или дейност съгласно законодателството на държавата, в която е извършено нарушението; 
1. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено; 
1. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите. 

(4) Не може да кандидатства за участие в предоставянето на помощ за развитие юридическо лице, член на чийто управителен орган: 


1. е осъждан с влязла в сила присъда за престъпление от общ характер; 
1. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство; 
1. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация; 
1. е лишен от правото да упражнява определена професия или дейност съгласно законодателството на държавата, в която е извършено нарушението; 
1. е юридическо лице, за което е налице обстоятелство по ал. 3; 
1. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.
(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи. 

(7) Не могат да кандидатстват за участие в предоставянето на помощ за развитие лица: 

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация; 
1. които са сключили договор с лице по чл. 21 или 22 от Закона за предотвратяване и установяване на конфликт на интереси. 
10

image1.png
(U

BEbATAPCKA
MOMOLLL
3APASBUTUE




